Početkom 2018. na zagrebačkim ulicama mogao bi se naći prvi tramvaj koji će biti opremljen senzorima i umjetnom inteligencijom. Zadatak mu je da poput robota-pomagača asistira vozaču u sprečavanju sudara.

Projekt SafeTRAM rezultat je suradnje Končar Instituta za elektrotehniku i Fakulteta elektrotehnike i računarstva (FER) te predstavlja vrh vala projekata koje zagrebački fakultet ugovara s različitim tvrtkama na putu da stvori europski R&D centar za robotiku i mjesto začetka neke buduće hrvatske robotske industrije. FER tako pregovara i s Dok-Ingom, čiji je električni automobil XD kupio prije četiri godine, jer želi razvijati sustave za autonomna vozila. Navodno u novi zajednički projekt planiraju ući za mjesec dana. O suradnji s fakultetom razgovara i Gideon Brothers, robotički startup koji je pokrenuo Matija Kopić. Ivan Petrović, predstojnik Zavoda za automatiku i računalno inženjerstvo FER-a te voditelj projekta Centra izvrsnosti za autonomne i kooperativne robotske sisteme (ACROSS) kaže da neke od tih projekata zapravo vode tvrtke iz industrije, dok im oni nude podršku kao istraživački partneri.

Tečec Ribarić Krećemo s fazom industrijskog istraživanja, teorija će prijeći u praksu.

"Neovisno o modelu suradnje želja nam je potaknuti više projekata s industrijom, jer je i cilj budućeg ACROSS-a da stvori istraživačku i stručnu bazu za razvoj hrvatske robotske industrije za što ima interesa, ali nedostaje ta kritična jezgra", kaže Petrović. Projekt robotičkog centra ACROSS-a jedini je iz Hrvatske koji je ušao u uži izbor za budućih deset centara znanstvene izvrsnosti na razini EU. Ukupno je bilo prijavljeno njih 208, a sada se nalazi među 30 projekata, koji bi iduće godine trebali predstaviti poslovni plan svog rada. Na temelju toga Unija će ocijeniti kojih će deset centara podržati te im dodijeliti po 15 milijuna eura za operativne troškove tijekom narednih sedam godina. "Računamo da bi novi centar zapošljavao 50 do 60 stručnjaka za robotiku, od kojih će dvadeset posto biti iz inozemstva", kaže Petrović.

FER već sad ima približno toliki broj stručnjaka za robotiku koji su poprilično aktivni u stručnoj zajednici. Asistent s fakulteta Ivan Marković pojašnjava da se to vidi i iz indeksa The KITTI Vision Benchmark Suite. Prema tom indeksu, na zagrebačkom fakultetu razvijena su tri od deset najbržih algoritama na svijetu za vizualno prepoznavanje prostora: SOFT, SOFT2 i LG-SLAM. Upravo će takva znanstvena postignuća biti od velike koristi u realizaciji projekta SafeTRAM, koji je Končarevom institutu donio 13,3 milijuna kuna iz EU fondova, a FER-u 5,6 milijuna kuna. Zlatka Tečec Ribarić, voditeljica projekta SafeTRAM u Končar Institutu za elektrotehniku kaže da će ovaj projekt trajati do kolovoza 2020. te da sada završavaju prvu od tri njegove faze.

Majetić Izvrsno surađujemo s FER-om, na e-autu XD rade istraživanja baš za autonomnu vožnju.

"Završavamo fazu temeljnog istraživanja u kojoj smo istraživali nove metode percepcije okoline višesenzorskim sustavom te od listopada krećemo s fazom industrijskog istraživanja kada će teorija prijeći u praksu", kaže Tečec Ribarić. Navodi da si je Unija postavila ambiciozan cilj da do 2020. prepolovi broj žrtava stradalih u prometu, a dugoročno da ih svede na nulu. To se, među inim, planira postići razvojem i primjenom potpuno autonomnih vozila.

Dodaje da s FER-om rade i na projektu inteligentnog prsluka koji će komunicirati s robotima koji rade u velikim automatiziranim skladištima. Primjer su skladišta kakva imaju neke kompanije u Hrvatskoj, ali i Amazon. Tečec Ribarić navodi da se danas nepotrebno rade gubici u radu, jer se pri ulasku ljudi u takva skladišta zbog sigurnosti roboti isključuju. Vjekoslav Majetić, predsjednik Uprave Dok-inga kaže da izvrsno surađuju s FER-om.

"FER je kupio od nas prvi hrvatski električni automobil XD, a mi smo im isporučili platformu na kojoj rade mnogo istraživanja upravo u području autonomne vožnje", kaže Majetić. Matija Kopić, osnivač robotskog startupa Gideon Brothersa, koji je narastao na 35 zaposlenih, kaže da FER ima vrhunske znanstvenike. "Mi radimo u području napredne robotike, primjerice nekim rješenjima za humanoidne robote, poput gripa šake, a razvijamo i neke vlastite proizvode te bismo zato željeli surađivati s FER-om", zaključuje Kopić.